b'\n_START_ARTICLE_\nDaiktinis \xc4\xafrodymas\n_START_PARAGRAPH_\nDaiktinis \xc4\xafrodymas\xc2\xa0\xe2\x80\x93 daiktas, kuris savo ypatingomis savyb\xc4\x97mis arba pa\xc4\x8diu savo buvimu gali b\xc5\xabti priemon\xc4\x97 turin\xc4\x8dioms bylai reik\xc5\xa1m\xc4\x97s aplinkyb\xc4\x97ms nustatyti (LR CPK 204 str.). Asmuo, pra\xc5\xa1antis teism\xc4\x85 i\xc5\xa1reikalauti kok\xc4\xaf nors daikt\xc4\x85 kaip \xc4\xafrodym\xc4\x85, turi t\xc4\x85 daikt\xc4\x85 apra\xc5\xa1yti, nurodyti pagrind\xc4\x85, kuriuo remiantis manoma, kad t\xc4\x85 daikt\xc4\x85 turi tas asmuo, prie\xc5\xbeastis, d\xc4\x97l kuri\xc5\xb3 pats negali jo pateikti, ir aplinkybes, kurios gali b\xc5\xabti nustatytos padedant \xc5\xa1iam daiktiniam \xc4\xafrodymui (LR CPK 205 str.).\n_START_SECTION_\nI\xc5\xa1reikalavimo ir pateikimo tvarka\n_START_PARAGRAPH_\nDaiktiniai \xc4\xafrodymai, kuri\xc5\xb3 teismas reikalauja i\xc5\xa1 fizini\xc5\xb3 asmen\xc5\xb3 ar juridini\xc5\xb3 asmen\xc5\xb3, pateikiami per teismo nustatyt\xc4\x85 termin\xc4\x85 tiesiogiai teismui (LR CPK 206 str. 1 d.). Teismas gali duoti pra\xc5\xa1an\xc4\x8diam i\xc5\xa1reikalauti daiktin\xc4\xaf \xc4\xafrodym\xc4\x85 asmeniui liudijim\xc4\x85, patvirtinant\xc4\xaf teis\xc4\x99 gauti t\xc4\x85 \xc4\xafrodym\xc4\x85, kad \xc4\xafrodymas b\xc5\xabt\xc5\xb3 pateiktas teismui. Fiziniai asmenys ar juridiniai asmenys, netur\xc4\x97dami galimyb\xc4\x97s pateikti reikalaujam\xc4\x85 daikt\xc4\x85 arba negal\xc4\x97dami jo pateikti per teismo nustatyt\xc4\x85 termin\xc4\x85, privalo prane\xc5\xa1ti apie tai teismui nurodydami prie\xc5\xbeastis.\n_START_SECTION_\nNepateikimo pasekm\xc4\x97s\n_START_PARAGRAPH_\nJeigu d\xc4\x97l prie\xc5\xbeas\xc4\x8di\xc5\xb3, kurias teismas pripa\xc5\xbe\xc4\xafsta nesvarbiomis, per nustatyt\xc4\x85 termin\xc4\x85 ne\xc4\xafvykdytas teismo reikalavimas pateikti daiktin\xc4\xaf \xc4\xafrodym\xc4\x85 ir neprane\xc5\xa1ta teismui apie tai, kad jo negalima pateikti, kaltiems asmenims gali b\xc5\xabti skiriama iki 1 000 lit\xc5\xb3 bauda. Baudos paskyrimas neatleid\xc5\xbeia nuo pareigos pateikti teismo reikalaujam\xc4\x85 daikt\xc4\x85 (LR CPK 207 str.).\n_START_SECTION_\nLaikymo tvarka\n_START_PARAGRAPH_\nDaiktiniai \xc4\xafrodymai laikomi byloje arba pagal special\xc5\xb3 apra\xc5\xa1\xc4\x85 perduodami \xc4\xaf teismo daiktini\xc5\xb3 \xc4\xafrodym\xc5\xb3 saugojimo kamer\xc4\x85 (LR CPK 208 str. 1 d.)._NEWLINE_Atskirais atvejais daiktiniai \xc4\xafrodymai, teismui juos ap\xc5\xbei\xc5\xabr\xc4\x97jus ir i\xc5\xa1tyrus, gali b\xc5\xabti iki bylos baigimo gr\xc4\x85\xc5\xbeinami tiems asmenims, i\xc5\xa1 kuri\xc5\xb3 jie buvo gauti, jeigu \xc5\xa1ie asmenys to pra\xc5\xa1o ir jeigu galima tok\xc4\xaf pra\xc5\xa1ym\xc4\x85 patenkinti be \xc5\xbealos bylos i\xc5\xa1nagrin\xc4\x97jimui._NEWLINE_Daiktiniai \xc4\xafrodymai, kuri\xc5\xb3 negalima atgabenti \xc4\xaf teism\xc4\x85, saugomi j\xc5\xb3 buvimo vietoje. Tokiu atveju turi b\xc5\xabti atliekama ap\xc5\xbei\xc5\xabra LR CPK Kodekso 210 straipsnio nustatyta tvarka._NEWLINE_Teismas imasi priemoni\xc5\xb3, kad daiktiniai \xc4\xafrodymai b\xc5\xabt\xc5\xb3 i\xc5\xa1saugoti nepasikeit\xc4\x99. Su daiktini\xc5\xb3 \xc4\xafrodym\xc5\xb3 saugojimu susijusios i\xc5\xa1laidos tenka \xc5\xa1i\xc5\xb3 \xc4\xafrodym\xc5\xb3 saugojimu suinteresuotam asmeniui.\n_START_SECTION_\nTyrimas\n_START_PARAGRAPH_\nDaiktinius \xc4\xafrodymus ap\xc5\xbei\xc5\xabri teismas. Jie taip pat parodomi dalyvaujantiems byloje asmenims, o reikiamais atvejais\xc2\xa0\xe2\x80\x93 ekspertams ir liudytojams. Asmenys, kuriems parodyti daiktiniai \xc4\xafrodymai, gali atkreipti teismo d\xc4\x97mes\xc4\xaf \xc4\xaf kurias nors aplinkybes, susijusias su ap\xc5\xbei\xc5\xabra. J\xc5\xb3 parei\xc5\xa1kimai \xc4\xafra\xc5\xa1omi \xc4\xaf teismo pos\xc4\x97d\xc5\xbeio protokol\xc4\x85 (LR CPK 209 straipsnis).'